བྱིས་པ་གཅེས་ལང་དུ་གཏོང་བ་ནི་བྱིས་པར་སྲོག་ཁྲིམས་བཅད་པ་དང་འདྲ་ཟེར་ན་ཐལ་ཆེ་སོང་ན་ཐང་མོད།ད་ལྟའི་དུས་སུ་མི་རྣམས་ལ་དངོས་པོའི་ལོངས་སྤྱོད་འཛོམས་པར་གྱུར་པ་དང་བསྟུན་ནས།རང་གཅེས་རང་འཛིན་གྱི་བསམ་བློ་ཤུགས་རྒྱས་ཏེ།བྱིས་པ་ལ་གཅེས་སྐྱོང་བྱེད་པ་སྔར་ལས་ལྷག་པར་གྱུར་ཡོད།སྤྱིར་ན་དེ་ནི་འཕེལ་རྒྱས་ཤིག་ལ་བརྩི་འོས་ཀྱང་།བྱིས་པ་ལ་གཅེས་སྟངས་མ་ཤེས་པར་བྱིས་པའི་རང་འདོད་དང་བསྟུན་དྲགས་པའི་གནས་ཚུལ་ཡང་མང་པོ་འབྱུང་བཞིན་ཡོད་དེ།བྱིས་པས་སྐར་མ་བཏོགས་ནས་སྟེར་དགོས་ཟེར་ན་ཕ་མས་ཟླ་བ་བཀོག་ནས་སྟེར་མི་ཕོད་པ་དེ་འདྲ་རེད།ཁོར་ཡུག་དེ་འདྲའི་འོག་ནས་འཚར་ལོངས་བྱུང་བའི་བྱིས་པ་ནི་སྤྱིར་བཏང་སེམས་པ་ཤེལ་སྒོང་བཞིན་གས་སླ་ལ་རང་ཤེད་ཚ་བ་དང་སྒེར་སེམས་ཆེ་བར་མངོན།ཐ་ན་ལས་ལ་བརྩོན་པའི་རུས་པ་མི་སྲ་བར་སྐྱིད་ལ་རྔམ་པའི་སྲེད་པ་ཆེ་བ་དེ་འདྲར་འགྱུར་བཞིན་ཡོད།བྱིས་པ་དེ་དག་ནི་སྤྱི་ཚོགས་ལ་ཞུགས་པའི་སྙིང་སྟོབས་ཆུང་ལ།ལས་ལ་འཇུག་པའི་སེམས་ཤུགས་ཕྲ་བས།དཀའ་སྡུག་ཕྲན་ཙམ་ལ་ཐུག་ན་ཕྱིར་འབྲོ་བར་གོམས།